### NN 108/2025 (1.8.2025.), Odluka o davanju Županijskoj lučkoj upravi Pula na privremeno gospodarsko korištenje lučkog područja luke posebne namjene – luke nautičkog turizma Bunarina na dijelu k.o. Pula, Grad Pula

VLADA REPUBLIKE HRVATSKE

1550

Na temelju članka 75. stavka 1. Zakona o pomorskom dobru i morskim lukama (»Narodne novine«, broj 83/23.), Vlada Republike Hrvatske je na sjednici održanoj 30. srpnja 2025. donijela

ODLUKU

O DAVANJU ŽUPANIJSKOJ LUČKOJ UPRAVI PULA NA PRIVREMENO GOSPODARSKO KORIŠTENJE LUČKOG PODRUČJA LUKE POSEBNE NAMJENE – LUKE NAUTIČKOG TURIZMA BUNARINA NA DIJELU k.o. PULA, GRAD PULA

I.

Ovom Odlukom daje se Županijskoj lučkoj upravi Pula na privremeno gospodarsko korištenje lučko područje luke posebne namjene – luke nautičkog turizma Bunarina na dijelu k.o. Pula, Grad Pula.

II.

Kopneni i morski dio lučkog područja luke posebne namjene – luke nautičkog turizma Bunarina na dijelu k.o. Pula, Grad Pula obilježen je poligonom točaka izraženih u HTRS96/TM projekciji kako slijedi:

|  |  |  |
| --- | --- | --- |
| TOČKA | E | N |
| 1 | 289653.93 | 4970200.67 |
| 2 | 289633.68 | 4970215.75 |
| 3 | 289567.66 | 4970143.61 |
| 4 | 289550.19 | 4970124.53 |
| 5 | 289548.34 | 4970122.53 |
| 6 | 289541.96 | 4970110.16 |
| 7 | 289540.70 | 4970109.18 |
| 8 | 289539.47 | 4970108.61 |
| 9 | 289537.87 | 4970108.18 |
| 10 | 289532.88 | 4970112.86 |
| 11 | 289514.45 | 4970092.16 |
| 12 | 289519.01 | 4970088.06 |
| 13 | 289531.70 | 4970076.58 |
| 14 | 289690.30 | 4969932.96 |
| 15 | 289790.96 | 4970096.60 |

III.

Ukupna površina lučkog područja luke posebne namjene – luke nautičkog turizma Bunarina na dijelu k.o. Pula, Grad Pula iznosi 38.912 m², sve kako je prikazano na grafičkoj podlozi koja se nalazi u Prilogu 1. ove Odluke i njezin je sastavni dio, a ne objavljuje se u »Narodnim novinama«.

IV.

Lučko područje iz točke II. ove Odluke daje se Županijskoj lučkoj upravi Pula na privremeno gospodarsko korištenje na razdoblje od jedne godine, računajući od dana preuzimanja upravljanja lučkim područjem.

Ova Odluka ukinut će se ukoliko se u razdoblju iz stavka 1. ove točke donese odluka o davanju koncesije i temeljem iste zaključi ugovor o koncesiji u svrhu korištenja lučkog područja luke posebne namjene iz točke II. ove Odluke ili ako se izmijeni Prostorni plan Istarske županije te se lučko područje iz točke II. ove Odluke obuhvati u područje luke otvorene za javni promet.

V.

Županijska lučka uprava Pula dužna je na lučkom području iz točke II. ove Odluke voditi brigu o održavanju, upravljanju, zaštiti i unaprjeđenju lučkog područja, osigurati nesmetano obavljanje lučkog prometa, tehničko-tehnološkog jedinstva i sigurnost plovidbe te osigurati pružanje usluga od općeg interesa, usluge dizanja i/ili spuštanja plovila te druge usluge nužne za funkcioniranje luke.

VI.

Na lučkom području iz točke II. ove Odluke, Županijska lučka uprava Pula dužna je osigurati red, čuvanje i zaštitu objekata, plovila i opreme, koji su zatečeni na lučkom području na dan preuzimanja luke te je za plovila, za koja su zaključeni ugovori o vezu, dužna ponuditi nove ugovore o vezu vremenski ograničene sukladno točki IV. stavku 1. ove Odluke.

VII.

U cilju ispunjavanja obveza iz točaka V. i VI. ove Odluke, Županijska lučka uprava Pula će u ime Republike Hrvatske, a za svoj račun ostvarivati prihode s naslova pruženih usluga od općeg interesa, usluga dizanja i/ili spuštanja plovila te drugih usluga neophodnih za funkcioniranje luke.

VIII.

Donošenjem ove Odluke Županijska lučka uprava Pula stječe pravo preuzeti upravljanje lučkim područjem luke posebne namjene – luke nautičkog turizma Bunarina na dijelu k.o. Pula, Grad Pula.

Županijska lučka uprava Pula dužna je u roku od deset dana od dana donošenja ove Odluke preuzeti upravljanje lučkim područjem luke posebne namjene – luke nautičkog turizma Bunarina na dijelu k.o. Pula, Grad Pula.

IX.

Ova Odluka objavljuje se u »Narodnim novinama«.

Obrazloženje

Županijska skupština Istarske županije na svojoj sjednici održanoj 20. prosinca 2022. donijela je Odluku o davanju Lučkoj upravi Pula na privremeno upravljanje i korištenje luke posebne namjene – nautičke luke Bunarina, klasa: 342-01/22-01/36, urbrboj: 2163-01/3-22-03 (u daljnjem tekstu: Odluka), kojom je Županijskoj lučkoj upravi Pula dano na privremeno upravljanje i korištenje lučko područje luke posebne namjene – luke nautičkog turizma Bunarina, na dijelu k.o. Pula na području Grada Pule, na razdoblje od dvije godine, odnosno do 31. prosinca 2024.

Razlog za donošenje iste Odluke bio je taj što nije zaprimljeno pismo inicijative za pokretanje postupka za davanje koncesije za luku posebne namjene – luku nautičkog turizma Bunarina, a s obzirom na to da je u luci nautičkog turizma smješten velik broj plovnih objekata, istim je prostorom trebalo upravljati, održavati red i osigurati čuvanje plovnih objekata u istoj.

Ministarstvo mora, prometa i infrastrukture zaprimilo je 19. rujna 2024. dopis Istarske županije, Upravnog odjela za održivi razvoj, klasa: 342-01/24-01/237, urbroj: 2163-08-01/3-24-1, od 16. rujna 2024., kojim se predlaže donošenje odluke o davanju na privremeno gospodarsko korištenje lučkog područja luke posebne namjene Županijskoj lučkoj upravi Pula te se obavještava da je u tijeku Izmjena i dopuna Prostornog plana Istarske županije kojim se planira brisanje luke posebne namjene – luke nautičkog turizma Bunarina, s mogućnošću da ista bude obuhvaćena kao luka otvorena za javni promet.

Sukladno članku 75. stavku 1. Zakona o pomorskom dobru i morskim lukama (»Narodne novine«, broj 83/23.) Vlada Republike Hrvatske može u slučaju izvanrednih okolnosti koje se nisu mogle predvidjeti, izbjeći i otkloniti, neovisno o značaju zahvata sukladno dokumentima prostornoga uređenja, radi brige o javnom interesu, brige o lučkom području luke posebne namjene ili radi sprječavanja nastanka štete (npr. nije dovršen postupak dodjele nove koncesije, dosadašnji koncesionar je umro ili prestao postojati, istekao je rok koncesije, a nisu ispunjene pretpostavke za dodjelu nove koncesije, luka se nezakonito koristi) donijeti odluku o davanju na privremeno gospodarsko korištenje lučkog područja luke posebne namjene lučkoj upravi.

Predmetnom Odlukom daje se Županijskoj lučkoj upravi Pula lučko područje luke posebne namjene – luke nautičkog turizma Bunarina na dijelu k.o. Pula, Grad Pula na privremeno gospodarsko korištenje na rok od jedne godine računajući od dana preuzimanja upravljanja lučkim područjem.

Naime, kako se radi o luci u kojoj je privezan velik broj plovnih objekata, upravljanje je potrebno povjeriti pravnom subjektu koji ima znanja i iskustva u upravljanju lukom, odnosno Županijskoj lučkoj upravi Pula koja je osnivana upravo radi upravljanja, gradnje i korištenja luka otvorenih za javni promet. Ovom Odlukom onemogućiti će se nelegalno korištenje luke, osigurati red na pomorskom dobru i zaštita plovnih objekata vezanih u luci, spriječiti veća šteta na postojećoj infrastrukturi luke zbog neodržavanja, ali i štete koja bi se mogla dogoditi uslijed odsustva skrbi nad plovnim objektima ili problema s vezanjem istih te osigurati zakonito korištenje luke.

Predmetnom Odlukom zadužuje se Županijska lučka uprava Pula voditi brigu o održavanju, upravljanju, zaštiti i unaprjeđenju lučkog područja, osigurati nesmetano obavljanje lučkog prometa, tehničko-tehnološko jedinstvo i sigurnost plovidbe te osigurati pružanje usluga od općeg interesa, usluge dizanja i/ili spuštanja plovila te druge usluge nužne za funkcioniranje luke. Također, dužna je osigurati red, čuvanje i zaštitu objekata, plovila i opreme, koji su zatečeni na lučkom području na dan preuzimanja luke, te je za plovila, za koja su zaključeni ugovori o vezu, dužna ponuditi nove ugovore o vezu.

U cilju ispunjavanja navedenih obveza Županijska lučka uprava Pula će u ime Republike Hrvatske, a za svoj račun ostvarivati prihode s naslova pruženih usluga od općeg interesa, usluga dizanja i/ili spuštanja plovila te drugih usluga neophodnih za funkcioniranje luke.

UPUTA O PRAVNOM LIJEKU

Protiv ove Odluke žalba nije dopuštena, ali se može pokrenuti upravni spor podnošenjem tužbe Upravnom sudu u Zagrebu, u roku od 30 dana od dana primitka ove Odluke.

Klasa: UP/I-022-03/25-04/18

Urbroj: 50301-27/20-25-2

Zagreb, 30. srpnja 2025.

Predsjednik
 mr. sc. Andrej Plenković, v. r.